
[bookmark: _Hlk25057313]PËR PËRCAKTIMIN E METODOLOGJISË DHE TË PROCEDURAVE TË MONITORIMIT TË QARKULLIMIT NË FUSHËN E HIDROKARBUREVE

Në mbështetje të nenit 100 të Kushtetutës dhe të pikës 7, të nenit 18, të ligjit nr. 87/2019, “Për faturën dhe sistemin e monitorimit të qarkullimit”, të ndryshuar, me propozimin e ministrit të Financave dhe Ekonomisë, Këshilli i Ministrave 

VENDOSI:

I. DISPOZITA TË PËRGJITHSHME
1. Ky vendim përcakton:
a) metodologjinë e sistemit të fiskalizimit të transaksioneve tregtare në sektorin e hidrokarbureve;
b)	procedurën e ofrimit të instalimit dhe të mirëmbajtjes së sistemit të monitorimit nëpërmjet operatorëve privatë, të autorizuar nga autoritetet përgjegjëse, sipas kërkesave dhe procedurave të parashikuara në këtë vendim;
c) detyrimin ligjor që të gjithë tatimpaguesit, që tregtojnë me shumicë dhe/ose pakicë naftë dhe produkte të saj dhe gaz natyror të lëngshëm (GNL) në format e tregtimit, përfshirë skemat e vogla të GNL-së (SLNG) dhe impiantet e gazit natyror të komprimuar (CNG), të pajisen me mjete dhe sistem elektronik të kompjuterizuar për regjistrimin dhe qarkullimin e produkteve të tregtuara prej tyre;
ç) 	mënyrën e funksionimit të sistemit të monitorimit dhe të komunikimit me administratën tatimore;
d) 	kriteret për pajisjen me autorizim të shoqërive që ofrojnë sisteme të tilla nga autoritetet përgjegjëse, afatet dhe dokumentacionin që duhet të plotësojnë operatorët e autorizuar, nivelin maksimal të tarifave të instalimit, të mirëmbajtjes dhe shërbimit të sistemit të monitorimit të hidrokarbureve.
II. METODOLOGJIA E SISTEMIT TË FISKALIZIMIT DHE MONITORIMIT
2. Lëshimi dhe fiskalizimi i dokumentit tatimor në sektorin e hidrokarbureve
Dokumentimi i shitjes së sasisë së naftës bruto, produkteve të naftës dhe GNL-së bëhet me faturë, në përputhje me përcaktimet e kuadrit ligjor në fuqi për faturën dhe sistemin e monitorimit dhe qarkullimit.
2.1 Fiskalizimi i shitjeve për konsumatorët finalë
Për shitjet me pakicë të kryera për një konsumator final, një faturë duhet të lëshohet e të fiskalizohet dhe të përmbajë elementet e përcaktuara në ligjin nr. 87/2019, “Për faturën dhe sistemin e monitorimit të qarkullimit”, i ndryshuar (më tej “ligji”). Shlyerja e kësaj fature bëhet me një nga mënyrat e pagesës, të përcaktuara në ligj.
Të gjitha pikat e shitjes me pakicë të karburanteve duhet të pajisen me dispensera që operojnë vetëm nën regjimin automatik dhe nën kontrollin e sistemit fiskal (i përbërë nga kontrollori i dispenserit elektronik dhe pajisja fiskale) të lidhur detyrimisht me një zgjidhje software-ike të certifikuar.
Dispenseri është një pompë apo një kolonë furnizimi me karburant në të cilin janë instaluar disa pistoleta furnizimi për lloje të ndryshme karburantesh dhe që komandohen me një qark (kokë) elektronik. Në një pikë shitjeje (stacion furnizimi) mund të jenë instaluar 1 (një) apo disa dispensera.
Çdo dispenser i karburantit, përfshirë dhe ata të GNL-së, detyrimisht duhet të jetë i lidhur me sistemin fiskal të sipërpërmendur. Furnizimi me karburant duhet të jetë i lidhur me regjistrimin automatik të shitjeve dhe duhet të punojë nën rregullin e detyrueshëm “Pa faturë, s’ka karburant”.
Shkëmbimi i të dhënave bëhet në bazë të një protokolli të programuar, sipas specifikimeve të dispenserit të karburantit.
Në rast se një dispenser nuk është i lidhur me pajisjen elektronike për lëshimin e faturave me një zgjidhje software-ike, të certifikuar në datën e fillimit të sistemit të fiskalizimit dhe monitorimit, sipas dispozitave të këtij vendimi, subjekti që operon në stacionin e tregtimit është subjekt i sanksioneve administrative, të parashikuara në ligjin nr. 9920, datë 19.5.2008, “Për procedurat tatimore në Republikën e Shqipërisë”, të ndryshuar.
2.2 Lidhja e dispenserave të karburantit me zgjidhjen software-ike
Të dhënat mbi shitjen e karburantit duhet të transferohen automatikisht dhe në kohë reale në sistemin e informacionit të administratës tatimore. Pas regjistrimit në sistemin e informacionit të administratës tatimore, sistemi fiskal i instaluar lëshon automatikisht faturën e fiskalizuar. 
Nëse blerësi është një individ ose një tatimpagues që paguan me para në dorë ose me tollon ose me kartën e shoqërisë, atëherë fatura duhet të lëshohet dhe të fiskalizohet në kohë reale. 
Nëse blerësi është një tatimpagues që paguan pa para në dorë, rast në të cilin duhet të lëshohet një faturë elektronike, në përputhje me nenet 24 dhe/ose 25, të ligjit, atëherë për monitorimin e qarkullimit të lëngut tatimpaguesi duhet të lëshojë dhe të fiskalizojë dokumentin e transportit menjëherë pas transferimit automatik të të dhënave për karburantin e qarkulluar, dokument i cili duhet të lidhet me NSLF-në e faturës elektronike të lëshuar më parë. 
Disa dokumente transporti mund të lidhen me një faturë të vetme elektronike ku totali i të gjitha dokumenteve të transportit duhet të jetë i barabartë me sasinë e karburantit në faturën elektronike me të cilën lidhen.
2.3 Fiskalizimi i shitjeve ndërmjet tatimpaguesve
Fatura e çdo transaksioni ndërmjet dy tatimpaguesve, për sa i përket shitjes së hidrokarbureve, qoftë shitje me shumicë ose pakicë, paguhet nëpërmjet llogarisë bankare, pavarësisht shumës, dhe dokumentohet me lëshimin e fiskalizimin e faturës elektronike, në përputhje me ligjin.
Përveç faturës elektronike, në këto raste duhet të lëshohet dhe të fiskalizohet edhe një “Dokument transporti”, i cili lëshohet dhe fiskalizohet duke përdorur pajisje elektronike dhe zgjidhje software-ike të certifikuara, në përputhje me ligjin, me qëllim monitorimin e qarkullimit të sasisë së karburantit. 
Dokumenti i transportit përdoret, gjithashtu, në rastet kur lëshohet dhe fiskalizohet një faturë shoqëruese për transportimin e hidrokarbureve, në përputhje me ligjin, dhe bashkëshoqëron faturën shoqëruese. 
Për çdo rast kur përdoret dokumenti i transportit, lëshohet fillimisht fatura elektronike/shoqëruese dhe më pas nga pajisja elektronike lëshohet dhe fiskalizohet dokumenti i transportit, i cili përmban një referencë në NSLF/SH-në e faturës elektronike/shoqëruese, të lëshuar më parë, me të cilën lidhet dokumenti i transportit.
Me një faturë elektronike/shoqëruese mund të lidhen më shumë se një dokument transporti dhe sasia totale e karburantit e të gjitha dokumenteve të transportit së bashku duhet të jetë gjithmonë e barabartë me sasinë e karburantit në faturën elektronike/shoqëruese me të cilën lidhen. 
Formati i dokumentit të transportit është sipas aneksit që i bashkëlidhet këtij vendimi.
2.4 Sistemet fiskale për zonat e lira doganore, shoqëritë e prodhimit dhe shoqëritë e tregtimit me shumicë të hidrokarbureve 
Çdo zonë e lirë doganore apo shoqëri, që ka një licencë të tregtimit me shumicë të hidrokarbureve, është e detyruar të instalojë në pikën e shitjes sisteme fiskale sipas këtij vendimi. Subjekte të monitorimit fiskal janë të gjitha depozitat fikse apo të lëvizshme të lëngjeve dhe ekstremitetet e rrugëve të kalimit të lëngjeve. Sistemet fiskale të instaluara në zonat e lira doganore, të prodhimit apo të tregtimit me shumicë, duhet të përshtaten me sistemet fiskale, të përcaktuara në këtë vendim. 
Është e detyrueshme që çdo kalimatës në pikat e shitjes së karburantit me shumicë apo në magazina doganore të jetë i lidhur me sistemin fiskal.
Të gjitha shitjet/lëvrimet e karburantit duhet të deklarohen nëpërmjet zgjidhjes software-ike të certifikuar për lëshimin e faturave elektronike, përfshirë faturat shoqëruese dhe duhet t’i dërgohet në kohë reale sistemit të informacionit të administratës tatimore.
Fillimisht, lëshohet një faturë elektronike në përputhje me nenet 24 dhe/ose 25, të ligjit, NSLF-ja e faturës elektronike regjistrohet në sistemin fiskal të instaluar në kalimatës. Fatura shoqëruese duhet të lëshohet dhe të fiskalizohet menjëherë pas transferimit automatik të të dhënave për karburantin e marrë.
2.5 Procedura e tregtimit të karburantit nga magazina fiskale e prodhuesit te magazina fiskale e blerësit
Në rastin kur karburanti lëviz nga magazina fiskale e prodhuesit te magazina fiskale e blerësit, atëherë shitësi i jep blerësit një faturë elektronike dhe faturë shoqëruese, të lëshuar nga sistemi fiskal i instaluar në kalimatës. Blerësi shkarkon në magazinën e tij fiskale sasinë e karburantit të blerë dhe regjistron, përmes një fature elektronike dhe fature shoqëruese, çdo shitje ndaj një tatimpaguesi, palë e tretë.
2.6 Procedura e lëvizjes së karburantit nga magazina doganore e shoqërive të tregtimit me shumicë te magazinat e tyre fiskale
Karburanti del nga magazina doganore me faturë shoqëruese të lëshuar dhe të fiskalizuar nga sistemi fiskal i kalimatësve, sipas ligjit dhe akteve të tjera të zbatueshme. Pas hyrjes së karburantit në magazinën doganore të shoqërisë, fatura shoqëruese i bashkëngjitet fletëhyrjes së magazinës fiskale të shoqërisë. Lëvizja e karburantit nga magazina doganore te magazina fiskale nuk konsiderohet shitje nga ana e shoqërisë së tregtimit me shumicë pasi është një lëvizje e brendshme. 
2.7 Procedura e importimit të karburantit nga shoqëritë nëpërmjet mjeteve të transportit tokësor (autobote), zhdoganimi i të cilave bëhet nëpërmjet pikave të kalimit kufitar tokësor
Në rastet e importit të karburantit nga shoqëritë e tregtimit me shumicë ose pakicë me mjete të transportit tokësor, informacioni për sasinë e karburantit të zhdoganuar gjenerohet nga të dhënat që transferohen periodikisht, çdo 24 orë nga administrata doganore. Importuesi fiskalizon faturën e marrë duke u mbështetur në të dhënat e deklaratës doganore dhe, nëse është e nevojshme, shton të dhëna shtesë në platformën qendrore të faturës, në përputhje me procedurën e përcaktuar në nenin 25, të udhëzimit të ministrit të Financave dhe Ekonomisë nr. 16, datë 3.4.2020, “Për faturën dhe sistemin e monitorimit të qarkullimit”.
Në rastet kur subjekti shkarkon karburantin në magazinën e tij fiskale, çdo dalje në vijim, në rastin e transaksioneve pa para në dorë, duhet të shoqërohet nga fatura elektronike, si dhe nga fatura shoqëruese nga sistemi fiskal i instaluar në kalimatës ose dispenser të fiskalizuar, ndërkohë që në rastin e daljes nga magazina fiskale, si shitje ndaj një pale të tretë me para në dorë, çdo transaksion shoqërohet nga fatura e fiskalizuar dhe e printuar nga sistemi fiskal i instaluar në dispenser, kur dalja nga magazina fiskale është shitje ndaj një pale të tretë.
Në rastin kur subjekti sasinë e karburantit të dalë nga magazina e tij fiskale e transporton te pika e tij e shitjes me pakicë, atëherë lëshohet dhe fiskalizohet vetëm fatura shoqëruese, e cila specifikon procedurën e “Transferim”. 
Në rastet kur subjekti importues nuk e shkarkon karburantin e importuar në magazinën e tij fiskale, por e shet drejtpërdrejt te stacionet e shitjes me pakicë, ai lëshon një faturë elektronike për sasinë e shitur, e cila përmban të njëjtën sasi të karburantit të blerë, siç pasqyrohet në dokumentacionin e importit. Në rastet kur kryhen disa shitje, sasitë duhet të korrespondojnë me të dhënat për sasinë e importuar. 
Autoriteti tatimor, në bashkëpunim me autoritetin doganor, mbikëqyrin në mënyrë periodike sasitë e deklaruara për shitje nga shoqëritë e shitjes me shumicë në transaksionet me shoqëritë e shitjes me pakicë, duke kryer kontrolle të posaçme të inventarit dhe shitjeve me pakicë të këtyre të fundit.
2.8 Procedura e tregtimit nëpërmjet rishitjes së karburantit nga magazina fiskale e prodhuesit tek ajo e shoqërisë së tregtimit me pakicë
Në rast se karburanti blihet nga një shoqëri e tregtimit me shumicë dhe lëviz drejtpërdrejt nga magazina fiskale e prodhuesit (shitësit) te shoqëria e tregtimit me pakicë, por lëvizja fizikisht e karburantit përmes transportit nuk kryhet nëpërmjet magazinave fiskale të tregtuesit me shumicë, por me dërgimin e tij te shoqëria e shitjes me pakicë, shoqëria e tregtimit me shumicë që blen karburantin pajiset me faturë elektronike dhe faturë shoqëruese nga sistemi fiskal i instaluar në kalimatës në magazinën tatimore të prodhuesit për transaksione pa para në dorë dhe/ose vetëm me faturë elektronike nga sistemi fiskal i instaluar në dispenser për transaksione me para në dorë.
Shoqëria e tregtimit me shumicë, për sasinë që i shet shoqërisë së tregtimit me pakicë, lëshon faturë që përmban të njëjtën sasi me karburantin e shitur, siç pasqyrohet në dokumentacionin e lëshuar nga prodhuesi (faturë elektronike dhe faturë shoqëruese nga sistemi fiskal i instaluar në kalimatës për transaksionet pa para në dorë ose vetëm faturë elektronike nga sistemi fiskal i instaluar në dispenser për transaksionet me para në dorë). Në rastet kur kryhen disa shitje, sasitë duhet të korrespondojnë me të dhënat për sasinë që paraqiten në faturën elektronike dhe faturën shoqëruese të lëshuar nga prodhuesi. 
Autoriteti tatimor mbikëqyr në mënyrë periodike sasitë e deklaruara për shitje nga prodhuesi i karburantit për shoqëritë e tregtimit me shumicë, si dhe shitjet e këtyre të fundit te shoqëritë e tregtimit me pakicë, duke kryer kontrolle të posaçme të inventarit dhe shitjeve me pakicë nga këto të fundit.
2.9 Procedura e trajtimit të lëvizjes fizike të karburantit nga një depozitë te një tjetër (pa ndryshim të pronësisë)
Në rastet e lëvizjes së produkteve të ndryshme të karburantit në pronësi të një tatimpaguesi nga një depozitë te një tjetër brenda shoqërisë ose për qëllime provash, për çdo dalje lëshohet dhe fiskalizohet një faturë shoqërimi nga sistemi fiskal i instaluar në kalimatës, e cila specifikon procedurën “Transferim”, por, në asnjë rast, kjo dalje nga depozitat nuk konsiderohet si transaksion.
3. Fiskalizimi i shitjeve me tollon
Në rastet kur për shitjet me pakicë të karburantit përdoret tollon, lëshohet dhe fiskalizohet fatura elektronike kur tolloni lëshohet dhe i shitet klientit (tatimpaguesit), e cila përmban numrin serial të tollonit që përdoret në transaksion. Më tej, kur ky tollon përdoret si mjet pagese dhe shkëmbehet për hidrokarburet, siç shënohet në tollon ose në dokumentet shoqëruese, atëherë lëshohet faturë nga sistemi fiskal i dispenserit të furnizuesit të hidrokarbureve te konsumatori (si faturë me para në dorë) dhe ka si mënyrë pagese “Tollon”. Në përputhje me përcaktimet e ligjit, fatura me mënyrë pagese “Tollon” nuk merret në konsideratë në llogaritjen e qarkullimit të tatimpaguesit, me kusht që për tollonin e përdorur të jetë lëshuar dhe fiskalizuar më parë një faturë elektronike kur tolloni është lëshuar dhe shitur te konsumatori fundor.
Tatimpaguesi mban regjistra kontabël të veçantë për shitjet me tollona, për çdo tatimpagues, ku të pasqyrohen bilancet dhe lëvizjet e llogarive.
4. Fiskalizimi i shitjeve me anë të kartave të shoqërisë ose entitetit
Kur fatura për tregtimin me pakicë të karburantit paguhet me kartën e shoqërisë ose entitetit të blerësit, në momentin e furnizimit shitësi lëshon faturën nga sistemi fiskal i instaluar në dispenser, e cila përmban informacionin identifikues të blerësit (NIPT-i, emri/emri dhe mbiemri). Deri në fund të muajit shitësi lëshon faturën përmbledhëse, e cila duhet të përmbajë një referencë në NSLF-në e faturave individuale të lëshuara gjatë të njëjtit muaj për të njëjtin klient, me mënyrë pagese “Karta e shoqërisë ose entitetit”. 
Vetëm në këtë rast, fatura përmbledhëse konsiderohet për qarkullimin e muajit të shitësit dhe faturat individuale të lidhura nuk do të llogariten në librat e shitjes/blerjes.
[bookmark: _GoBack]5. Deklarimi i gjendjes fizike të karburantit
Çdo tatimpagues, që ushtron veprimtari në tregtimin me shumicë ose pakicë të hidrokarbureve, i jep administratës tatimore, brenda datës së fundit të muajit kalendarik, informacion mbi sasinë fizike totale që disponon në depot e njësive të tij të biznesit në ditën kur jepet një informacion i tillë. Ky informacion dërgohet në Platformën Qendrore të Faturave në llogarinë personale të tatimpaguesit. 
Të dhënat për sasinë raportohen veçmas për çdo vend të ushtrimit të veprimtarisë së biznesit dhe për çdolloj lënde hidrokarbure gjendje.
6. Gjurmimi dhe ndjekja e nivelit të karburantit
Çdo tatimpagues, që operon në fushën e tregtimit me shumicë dhe/ose pakicë të hidrokarbureve, përfshirë edhe GNL-në, duhet të garantojë që të ketë të instaluar një sistem të gjurmimit dhe identifikimit të nivelit të hidrokarbureve në të gjitha ambientet e depozitimit në përdorim të tij, që nga hallka fillestare e zinxhirit ekonomik të këtyre produkteve dhe deri tek ajo përfundimtare.
Sistemi i gjurmimit detyrimisht ka pjesë të tij edhe zgjidhjen software-ike të certifikuar, nëpërmjet së cilës bëhet deklarimi apo raportimi i shitjeve/lëvizjes së karburantit. 
Autoriteti tatimor mbikëqyr dhe kontrollon në mënyrë të vazhdueshme çdo lëvizje të karburanteve dhe saktësinë e veprimeve të kryera sipas këtij vendimi.
7. Sistemi i monitorimit dhe qarkullimit
 Mbikëqyrja dhe kontrolli i çdo tatimpaguesi në fushën e tregtimit të hidrokarbureve sipas këtij vendimi bëhet nëpërmjet sistemit të monitorimit, i cili ofrohet, instalohet dhe mirëmbahet nga operatorë privatë të autorizuar sipas këtij vendimi. 
Agjencia Kombëtare e Shoqërisë së Informacionit dhe Drejtoria e Përgjithshme e Tatimeve janë autoritetet përgjegjëse për pajisjen me autorizim të të gjitha shoqërive private që ofrojnë shërbimin e monitorimit dhe qarkullimit të transaksioneve në sektorin e hidrokarbureve, sipas këtij vendimi.
Agjencia Kombëtare e Shoqërisë së Informacionit dhe Drejtoria e Përgjithshme e Tatimeve përzgjedhin në total jo më shumë se 3 (tre) operatorë privatë që do të ofrojnë shërbimin e monitorimit dhe qarkullimit të transaksioneve në sektorin e hidrokarbureve në tregun e Republikës së Shqipërisë. Operatorët ekonomikë përzgjidhen nëpërmjet proceseve konkurruese, të organizuara për qëllim të autorizimit të tyre.
Ministri i Financave dhe Ekonomisë është autoriteti përgjegjës që firmos autorizimin për subjektin që përzgjidhet fitues, të lëshuar sipas procedurës të përcaktuar në këtë vendim. 
Ministri i i Financave dhe Ekonomisë nxjerr udhëzimin mbi metodologjinë e përcaktimit të tarifave tavan të instalimit dhe mirëmbajtjes së sistemit të monitorimit të hidrokarbureve nga operatorët privatë, të autorizuar sipas këtij vendimi. Tarifat tavan, të miratuara nga ministri i Financave dhe Ekonomisë, mbështeten në studimin e tregut, që kryhet nga Drejtoria e Përgjithshme e Tatimeve. Tarifat e instalimit dhe mirëmbajtjes së sistemit të monitorimit të hidrokarbureve përcaktohen nga operatorët privatë të autorizuar, duke respektuar tarifat tavan.
III. KRITERET DHE APLIKIMI PËR PAJISJEN ME AUTORIZIM TË SUBJEKTEVE TË AUTORIZUARA PËR OFRIMIN E PAJISJEVE QË LIDHEN ME QARKULLIMIN DHE MONITORIMIN NË SEKTORIN E HIDROKARBUREVE
8. Çdo person juridik, shqiptar ose i huaj, që plotëson kërkesat e përcaktuara në pikën 11, të këtij vendimi, mund të jetë një implementues dhe mirëmbajtës i sistemit të monitorimit të sektorit të hidrokarbureve dhe, si i tillë, duhet të regjistrohet në regjistrin e shoqërive të autorizuara. 
9. Aplikimi bëhet në mënyrë elektronike, përmes portalit e-Albania. 
10. Nëse aplikuesi është një shoqëri e huaj, që nuk është e regjistruar në Republikën e Shqipërisë, duhet të regjistrohet në regjistrin tregtar sipas legjislacionit shqiptar. 
11. Kriteret për aplikimin në regjistrin e përmendur në pikën 8, të këtij vendimi janë: 
a) Të ketë minimumi 20 (njëzet) punonjës të punësuar nga aplikanti për të paktën 1 (një) muaj para paraqitjes së aplikimit të regjistrimit në regjistër, me kualifikimet e mëposhtme: 
i. të paktën 3 (tre) punonjës të certifikuar për zhvillim dhe mirëmbajtje serveri nga prodhuesi;
ii. të paktën 3 (tre) punonjës të certifikuar për zhvillim dhe mirëmbajtje network-u nga prodhuesi;
iii. të paktën 3 (tre) punonjës të certifikuar për zhvillim dhe mirëmbajtje aplikacioni web/mobile nga prodhuesi;
iv.të paktën 6 (gjashtë) punonjës të certifikuar për konfigurim dhe mirëmbajtje pajisjesh matëse të nivelit të hidrokarbureve nga prodhuesi i tyre;
v.	të paktën 10 (dhjetë) punonjës të certifikuar për konfigurim dhe mirëmbajtje të pajisjes ndërlidhëse të sensorëve dhe zgjidhjes software-ike nga prodhuesi i tyre;
vi. të paktën 10 (dhjetë) punonjës të certifikuar për konfigurim dhe mirëmbajtje të zgjidhjes sofware-ike për menaxhimin e sensorëve dhe pajisjeve fiskale;
vii.	të paktën 2 (dy) punonjës të diplomuar si inxhinierë nafte.
b) Shoqëria duhet të jetë aktive të paktën 3 (tre) muaj para paraqitjes së aplikimit të regjistrimit në regjistër dhe të dorëzojë dokumentacionin, ku vërteton se ka kryer zhvillime software-ike apo aplikacione të ngjashme me objektin e këtij vendimi. 
c) Të ketë realizuar mesatarisht jo më pak se 30 000 000 (tridhjetë milionë) lekë qarkullim në 3 (tri) vitet e fundit. 
ç) Shoqëria ka në fushë veprimi veprimtarinë e zhvillimit, të mirëmbajtjes, të shitjes së zgjidhjeve software-ike dhe hardware-ike për teknologjinë e informacionit dhe telekomunikacionit. 
d) Shoqëria duhet të jetë e pajisur me certifikatat:
i. ISO 9001 për menaxhimin e cilësisë;
ii. ISO 27001 për menaxhimin e sigurisë;
iii. ISO 14001 për menaxhimin e ambientit.
dh)	Në rast bashkimi operatorësh ekonomikë, secili prej tyre duhet të përmbushë kriteret në varësi të shërbimit që do të ofrojë.
12. Për regjistrimin në regjistrin e përmendur në pikën 8, të këtij vendimi, paraqiten informacionet/dokumentet e mëposhtme: 
a) numri unik i identifikimit të shoqërisë që aplikon;
b) emri i shoqërisë së instalimit dhe mirëmbajtjes së sistemit;
c) informacioni i kontaktit (emri dhe mbiemri i personit të kontaktit, numri i telefonit, adresa e-mail, adresa e postës);
ç) emri, versioni i sistemit të monitorimit;
d) dokumentet që duhen paraqitur janë, si më poshtë vijon: 
i. kopje e kontratës së punës me punonjësit e përmendur në pikën 11, shkronja “a”, të këtij vendimi, dhe certifikatat përkatëse;
ii. dëshmi që shoqëria nuk është në proces falimentimi;
iii. një dokument që vërteton se subjekti dhe përfaqësuesi i tij ligjor (administratori) nuk janë dënuar për shkelje penale dhe nuk janë dënuar me vendim të gjykatës së formës së prerë, në lidhje me aktivitetin profesional;
iv. pasqyrat financiare deri në 3 (tri) vitet e fundit;
v.	vërtetim për kryerje shërbimi (sektori publik)/fatura tatimore dhe kontratë (sektori privat) ku vërteton se ka kryer zhvillime software-ike apo aplikacione të ngjashme me objektin e këtij vendimi. 
13. Shoqëritë, që do të autorizohen për implementimin dhe mirëmbajtjen e sistemit të monitorimit, duhet të përmbushin të gjitha kërkesat si më sipër si dhe do të depozitojnë një garanci bankare ose nga shoqëritë e sigurimit në shumën 10 000 000 (dhjetë milionë) lekë, në emër të Drejtorisë së Përgjithshme të Tatimeve (DPT), e vlefshme përgjatë gjithë periudhës së regjistrimit, duke filluar nga data e aplikimit për regjistrim në regjistër. 
14. Në rast bashkimi operatorësh ekonomikë, shoqëria duhet të paraqesë edhe kontratën e noterizuar si bashkim i operatorëve ekonomikë. Në këtë rast, të gjitha shoqëritë, që marrin pjesë në bashkimin e operatorëve ekonomikë, paraqesin dokumentet e kërkuara në pikën 12, të këtij vendimi dhe vlerësimi i kritereve kryhet për të gjithë pjesëmarrësit në varësi të shërbimit që secili prej tyre do të kryejë.
15. Të gjitha dokumentet e paraqitura duhet të jenë në gjuhën shqipe, kopje të noterizuara ose origjinale (përveç vërtetimit bankar i cili duhet të jetë origjinal). 
16. Autorizimi i shoqërisë do të ketë një vlefshmëri 10-vjeçare, me të drejtë rinovimi.
17. Shoqëria (përfshirë dhe punonjësit e angazhuar pranë kësaj shoqërie) nuk duhet të jetë e certifikuar ose e autorizuar, e licencuar ose e kontraktuar nga administrata shtetërore për një hallkë tjetër të procesit të kontrollit të hidrokarbureve.
18. AKSHI dhe DPT-ja, me urdhër të përbashkët, ngrenë një komision të përhershëm, me specialistë sipas fushave të përkatësisë si dhe hartojnë kriteret e vlerësimit dhe procedurën e ankimit. Dokumenti miratohet nga ministri i Financave dhe Ekonomisë. Komisioni do të udhëhiqet nga dy bashkëkryetarë, dhe do të shqyrtojë kërkesat e çdo aplikanti, të dhënat dhe dokumentacionin e paraqitur dhe vetë pajisjet e monitorimit dhe sistemin e monitorimit. 
Pas vlerësimit të aplikimit, Komisioni harton një relacion sqarues, ku sugjeron që AKSHI dhe DPT-ja të lëshojnë autorizimin për aplikantin ose të vendosin refuzimin e kërkesës.
Autorizimi lëshohet nëpërmjet portalit e-Albania. Autorizimi përmban kodin e shoqërisë së autorizuar dhe kodin e versionit të sistemit të monitorimit. 
Autorizimi shoqërohet me marrëveshje që do të përmbajë termat dhe kushtet e operimit të shoqërisë së autorizuar për ofrimin e produkteve/shërbimeve të saj, sipas modelit të miratuar me udhëzim të ministrit të Financave dhe Ekonomisë.
Vendimi i refuzimit të aplikimit shoqërohet me arsyet përkatëse që kanë çuar në këtë vendim.
19. Afati i parashikuar për aplikim do të jetë 5 (pesë) ditë pune, ku dita e parë është e nesërmja e ditës së shpalljes publike.
20. Vetëm pasi shoqëria të pajiset me autorizimin e saj, ajo do të regjistrohet në regjistrin e shoqërive të autorizuara për implementim dhe mirëmbajtje, i cili do të jetë publik dhe mund të fillojë me ofrimin e produkteve/shërbimeve të tij, sipas këtij vendimi në tregun e Republikës së Shqipërisë.
21. Nëse nga DPT-ja apo AKSHI konstatohet se shoqëria e autorizuar ka shkelur ndonjë nga dispozitat e këtij vendimi ose të akteve të tjera ligjore në fuqi, informacioni përkatës dhe dokumentacioni provues i përcillen për trajtim Komisionit, të ngritur sipas pikës 18, të këtij vendimi. Pas vlerësimit të praktikës, Komisioni harton një relacion sqarues, ku sugjeron që AKSHI dhe DPT-ja të vendosin ta shfuqizojnë ose jo autorizimin e dhënë. Vendimi për shfuqizimin e autorizimit, i marrë sipas kësaj pike, firmoset nga ministri dhe publikohet në një aneks të veçantë të regjistrit.
IV. DISPOZITA TRANZITORE
22. Sensorët ekzistues
Të gjitha subjektet tregtare, që kanë të instaluar pajisje monitorimi përpara hyrjes në fuqi të këtij vendimi, duhet t’i përshtatin për t’u ndërlidhur me sistemin e monitorimit të një shoqërie të autorizuar.
23. Mirëmbajtja e sensorëve ekzistues
Të gjitha subjektet tregtare, që kanë të instaluar pajisje monitorimi përpara hyrjes në fuqi të këtij vendimi, duhet të kenë një kontratë mirëmbajtjeje me një shoqëri të autorizuar.
24. Migrimi i të dhënave nga sistemet ekzistuese
Migrimi i të dhënave ekzistuese nga pajisjet ekzistuese të monitorimit, që janë të instaluara në subjektet tregtare në sistemin e një shoqërie të autorizuar, duhet të kryhen nga një shoqëri e autorizuar.
25. Sistemet fiskale ekzistuese
Sistemet fiskale të instaluara në pikat e tregtimit me pakicë përpara hyrjes në fuqi të këtij vendimi duhet të përshtaten me sistemet fiskale, të përcaktuara në këtë vendim.
V. DISPOZITA TË TJERA
26. Sistemet e reja fiskale të parashikuara në këtë vendim janë të detyrueshme për t’u instaluar dhe për t’u përdorur nga tatimpaguesit, subjekt të këtij vendimi, duke filluar nga data 1 shtator 2021.
27. Ngarkohen Ministria e Financave dhe Ekonomisë, Drejtoria e Përgjithshme e Tatimeve dhe Agjencia Kombëtare e Shoqërisë së Informacionit për zbatimin e këtij vendimi.
Ky vendim hyn në fuqi pas botimit në Fletoren Zyrtare.

ZËVENDËSKRYEMINISTËR
Erion Braçe


ANEKS

Formati i Dokumentit të Transportit
Dokument Transporti

Emri i tatimpaguesit:
Adresa:
NIPT:
Artikulli:
Sasia:
Data:
Kodi i njësisë së biznesit:
Kodi i pajisjes elektronike:
Dokument Transporti nr.:
NIVF:
NSLF:
NSLF referencë:
Kodi QR:

